ยุโรปช่วยต่อลมกรีซ คาดยืดเวลาลดหนี้
รัฐมนตรีคลังยูโร เริ่มเสียงอ่อนปัญหาหนี้กรีซ ขณะที่หนี้สเปนพุ่งทุบสถิติใหม่
15 ก.ย. 2555

รัฐมนตรีคลังยูโร เริ่มเสียงอ่อนปัญหาหนี้กรีซ ขณะที่หนี้สเปนพุ่งทุบสถิติใหม่ 
ที่ประชุมรัฐมนตรีคลังยูโรโซน เมื่อวันที่ 14 ก.ย. พิจารณาอาจยืดเวลาให้กรีซออกไปอีก เพื่อให้สามารถบรรลุเป้าการตัดลดงบ ประมาณตามเงื่อนไขขอรับเงินกู้ ทว่าจะไม่มีการให้เงินกู้เพิ่มเติมเป็นรอบ 3 นับเป็นการต่อลมหายใจให้กรีซ หลังเยอรมนีไฟเขียวการสมทบเงินเข้ากองทุนแก้หนี้ถาวร
การประชุมดังกล่าวรวมถึงผู้แทน 3 ฝ่ายของทรอยกา หรือกลุ่มยูโรโซน สหภาพยุโรป และกองทุนการเงินระหว่างประเทศนั้น เสียงของที่ประชุมส่งสัญญาณว่าอาจมีการประกาศยืดเวลาให้กรีซได้ทำตามเงื่อนไขเงินกู้ ในการประชุมสุดยอดผู้นำอียูในวันที่ 1819 ต.ค.นี้ 
ขณะเดียวกันที่ประชุมยังได้กดดันให้สเปนเร่งตัดสินใจว่า จะขอรับเงินช่วยจากโครงการช่วยซื้อพันธบัตรในตลาดรองของธนาคารกลางยุโรป (อีซีบี) หรือไม่ 
ทั้งนี้ แม้ว่าสถานการณ์ในตลาดพันธบัตรของสเปนจะดีขึ้น แต่ล่าสุดระดับหนี้สาธารณะสเปนในครึ่งปีแรกนี้ พุ่งขึ้นทุบสถิติใหม่ที่ 75.9% ของจีดีพีแล้ว ใกล้กับเป้าทั้งปีนี้ที่ 79.8% สร้างความกังวลอีกว่าสเปนอาจต้องขอรับเงินช่วยเต็มขั้น
ทางด้านฌองโคลด จุงเกอร์ ประธานกลุ่มรัฐมนตรีคลังยูโรโซน เผยว่า กองทุนกลไกรักษาเสถียร ภาพยุโรป (อีเอสเอ็ม) จะเริ่มดำเนินการเต็มรูปแบบปลายเดือน ต.ค.นี้ หลังจากที่มีการอัดฉีดเงินจากชาติสมาชิกเข้ากองทุน 2 งวดแรกเสร็จสมบูรณ์แล้ว